sagorsarker/bangla-wikipedia huggingface dataset:
সাহারা খাতুন

সাহারা খাতুন (১ মার্চ ১৯৪৩ - ৯ জুলাই ২০২০) ছিলেন বাংলাদেশ আওয়ামী লীগের সভাপতিমণ্ডলীর সদস্য ও আইনজীবী যিনি বাংলাদেশের প্রথম নারী স্বরাষ্ট্রমন্ত্রী হিসেবে দায়িত্ব পালন করেন। তিনি নবম, দশম ও একাদশ জাতীয় সংসদের সদস্য ছিলেন। শেখ হাসিনার দ্বিতীয় মন্ত্রিসভায় তিনি স্বরাষ্ট্র মন্ত্রণালয়ের দায়িত্ব পান। তিনি আওয়ামী লীগের আইন সচিব হিসেবেও দায়িত্ব পালন করেন।
সাহারা ১৯৪৩ সালের ১ মার্চ ঢাকার কুর্মিটোলায় জন্মগ্রহণ করেন। তার পিতা-মাতা হলেন যথাক্রমে, আব্দুল আজিজ ও টুরজান নেসা। তিনি বি.এ এবং এল.এল. বি ডিগ্রী আর্জন করেন। তিনি আওয়ামী লীগের প্রেসিডিয়াম সদস্য, বাংলাদেশ আওয়ামী আইনজীবী পরিষদের প্রতিষ্ঠাতা সভাপতি, এবং বাংলাদেশ মহিলা পরিষদের সাধারণ সম্পাদক। এছাড়াও তিনি আন্তর্জাতিক মহিলা আইনজীবী সমিতি ও আন্তর্জাতিক মহিলা জোটের সদস্য। তিনি বাংলাদেশ সুপ্রিম কোর্টে একজন আইনজীবী হিসেবে তার কর্মজীবন শুরু করেন।
সাহারা খাতুন মৃত্যুর আগ পর্যন্ত একাদশ জাতীয় সংসদ এর সংসদ সদস্য ছিলেন। তিনি বাংলাদেশ সরকারের প্রথম মহিলা স্বরাষ্ট্র মন্ত্রী, এবং ডাক ও টেলিযোগাযোগ মন্ত্রী নির্বাচিত হয়েছিলেন।
সাহারা খাতুন ছাত্রজীবনেই রাজনীতিতে জড়িত হন। ১৯৯১ সালে তিনি আওয়ামী লীগের প্রার্থীতা নিয়ে জাতীয় রাজনীতিতে প্রবেশ করেন ও পঞ্চম সংসদ নির্বাচনে প্রতিদ্বন্দ্বিতা করেন তবে তিনি সেই নির্বাচনে বিএনপি চেয়ারপার্সন বেগম খালেদা জিয়ার নিকট পরাজিত হন। ২০০৭-৮ সালে তত্ত্বাবধায়ক সরকারের সময় শেখ হাসিনাকে গ্রেপ্তার করা হলে তিনি আবারও রাজনীতির দৃশ্যপটে আসেন। শেখ হাসিনার পক্ষে আইনি ও রাজনৈতিক লড়াইয়ে অন্যতম প্রধান ভূমিকায় ছিলেন সাহারা খাতুন। তত্ত্বাবধায়ক সরকারের সময় সাহারা নিজে রাজনৈতিক অপরাধে অভিযুক্ত হয়েছিলেন।
নবম জাতীয় সংসদ নির্বাচন, ২০০৮ নির্বাচনে তিনি আওয়ামী লীগের প্রার্থী হিসেবে ঢাকা-১৮ হতে নির্বাচিত হন। তিনি আনন্দিত হয়ে জনগণকে তার দেয়া প্রতিশ্রুতি; সড়ক পুননির্মাণ ও ড্রেন সংস্করণের কথা পুনরায় ব্যক্ত করেন। তিনি বাংলাদেশ সরকারের স্বরাষ্ট্র মন্ত্রী মনোনীত হন। তিনি ৬ ই জানুয়ারি ২০০৯ সালে তার দফতরে প্রবেশ করেন। ২০১২ সালে মন্ত্রণালয়ের রদবদল ঘটলে তিনি বাংলাদেশ সরকার এর "স্বরাষ্ট্র মন্ত্রণালয়" হতে ডাক ও টেলিযোগাযোগ মন্ত্রণালয়ের দায়িত্ব গ্রহণ করেন। তিনি পুনরায় ঢাকা-১৮ আসন থেকে ২০১৪ সালের ও ২০১৮ সালের সংসদ নির্বাচনে নির্বাচিত হন।
২০০৯ সালে বিডিআর বিদ্রোহের সময়, স্বরাষ্ট্র মন্ত্রী সাহারা খাতুন বিদ্রোহীদের সাথে আলোচনার জন্য প্রতিনিধি দলের নেতৃত্ব দেন। বিদ্রোহী জওয়ানদের আলোচনায় উদ্বুদ্ধ করতে এবং অস্ত্র সমর্পণে রাজি করাতে তিনি বাংলাদেশ রাইফেলসের সদরের প্রবেশ করেন।
এ বিদ্রোহের ঘটনার ফলে ৫৩ জন সেনা কর্মকর্তা ও ৩ জন সেনা পরিবারের সদস্য নিহত হয়।
এই সময়ে বাংলাদেশ রাইফেলএর অন্তত সাড়ে ছয় হাজার সদস্যকে স্বরাষ্ট্র মন্ত্রণালয় বিচারের কাঠগড়ায় দাঁড় করায়। সাহারা খাতুন বিডিআর গণহত্যায় তার ব্যর্থতার জন্য বিশেষভাবে নিন্দিত হন। সরকারের হেফাজতে থাকাকালীন গ্রেপ্তারকৃত বিদ্রোহীদের অনেকের রহস্যজনক মৃত্যুর ঘটনায় তার মন্ত্রণালয় সমালোচিত হয়।
৯ই জুলাই ২০২০ সালে ব্যাংককের বামরুনগ্রাদ ইন্টারন্যাশনাল হাসপাতালে চিকিৎসাধীন অবস্থায় তিনি মৃত্যুবরণ করেন। এর আগে তিনি চলতি বছরের ২রা জুন বার্ধক্যজনিত কারণে অসুস্থ হয়ে পড়লে তাকে প্রথমে ঢাকার গুলশানে ইউনাইটেড হাসপাতালে ভর্তি করা হয়। ভর্তির পর অবস্থার অবনতি হলে তাকে থাইল্যান্ডের ব্যাংককের বামরুনগ্রাদ ইন্টারন্যাশনাল হাসপাতালে নিয়ে যাওয়া হয়।
রাখি বিড়লা

রাখি বিড়লা (জন্ম ১৯৮৭) একজন ভারতীয় রাজনীতিক। তিনি আম আদমি পার্টির সদস্য। ২০১৩ সালের দিল্লী বিধানসভার নির্বাচনে রাখি বিড়লা দিল্লীর মংগলপুরী বিধানসভা কেন্দ্র থেকে বিধায়িকা হিসাবে নির্বাচিত হন। রাখি আম আদমী পার্টি থেকে জয় লাভ করা কনিষ্ঠতম বিধায়ক এবং তিনি অরবিন্দ কেজরিওয়ালের নেতৃত্বে গঠিত দিল্লীর মন্ত্রীসভায় নারী ও শিশু, সমাজ কল্যাণ এবং ভাষা দপ্তরের ক্যাবিনেট মন্ত্রী ছিলেন। ১০ জুন ২০১৬ থেকে বিড়লা দিল্লী বিধানসভার ডেপুটি স্পীকার পদে আসীন। দিল্লী বিধানসভার সর্বকনিষ্ঠ ডেপুটি স্পীকার তিনি৷ 
রাখি বিড়লার জন্ম হয়েছিল দিল্লীতে। তার পিতা ভূপেন্দ্র সিং বিধলান ও মাতা শীলা। তার দশম শ্রেণীর প্রশংসাপত্রে স্কুল কর্মকর্তারা ভুলক্রমে তার পদবী 'বিধলান'এর পরিবর্তে 'বিড়লা' লেখায় তিনি বিড়লা পদবীটিই গ্রহণ করেন। পিতামাতার চার কন্যা সন্তানের মধ্যে রাখি কনিষ্ঠতম। তিনি গণসংযোগ বিষয়ে স্নাতকোত্তর ডিগ্রীধারী। রাখির পরিবারের পূর্বের চারটি প্রজন্মই সমাজসেবার সাথে জড়িত। তার প্রপিতামহ সমাজসেবক হওয়ার সাথে সাথে তার পিতামহ ভারতবর্ষের স্বাধীনতা আন্দোলনের সংগ্রামী ছিলেন।
রাজনীতিতে প্রবেশের আগে রাখি একটা ব্যক্তিগত বার্তা টেলিভিশন চ্যানেলের (জৈন টিভি) সাংবাদিক হিসাবে কর্মজীবন আরম্ভ করেছিলেন। কয়েকটি সমাজসেবী সংগঠনের সাথে যৌথভাবে কর্মরত রাখি তার নিজের সম্প্রদায় - বাল্মিকী সম্প্রদায়ের হয়েও কাজ করেন।
২০১৩ সালের দিল্লী বিধানসভার নির্বাচনে রাখি তার প্রতিদ্বন্দ্বী কোটিপতি প্রার্থী রাজ কুমার চৌহান ১০,৫৮৫ টা ভোটের ব্যবধানে পরাস্ত করেন । চৌহান শীলা দীক্ষিত নেতৃত্বাধীন সরকারের গড়কাপ্তানি বিভাগের মন্ত্রী ছিলেন ও ১৯৯৩ সাল থেকে পরপর চারবার ভারতীয় জাতীয় কংগ্রেসের প্রার্থী হিসেবে দিল্লী বিধানসভা থেকে নির্বাচিত হয়েছিলেন। রাখি বিড়লা দিল্লীর ইতিহাসের কনিষ্ঠতম ক্যাবিনেট মন্ত্রী ছিলেন।
২০১৪ লোকসভা নির্বাচনে, তিনি ভারতের অন্যান্য প্রার্থীদের তুলনায় সর্বোচ্চ ভোট পেয়ে বিজেপি প্রার্থীকে পরাজিত করেন। ১০ জুন ২০১৬ থেকে বিড়লা দিল্লী বিধানসভার ডেপুটি স্পীকার পদে আসীন। দিল্লী বিধানসভার সর্বকনিষ্ঠ ডেপুটি স্পীকার তিনি৷
নাজনীন রহমান

নাজনীন রহমান (সিবিই FMedSci) একজন ব্রিটিশ জেনেটিসিস্ট। বিশেষভাবে তিনি ক্যান্সার নিয়ে গবেষণা করেন। তিনি ইনস্টিটিউট অব ক্যান্সার রিসার্চ এর জেনেটিক্স এবং এপিডেমিওলজি বিভাগের প্রধান।
১৯৯১ সালে নাজনীন রহমান অক্সফোর্ড বিশ্ববিদ্যালয় থেকে মেডিসিন বিভাগে পাশ করেন। এরপর ১৯৯৯ সালে আণবিক জেনেটিক্স এর ওপর পিএইচডি করেন। পিএইচডির বিষয় ছিলো "Wilms' tumor susceptibility gene FWT1"। ক্লিনিক্যাল জেনেটিক্স এর বিশেষজ্ঞ প্রশিক্ষণ এ ২০১১ সালে তিনি তার সার্টিফিকেট কোর্স শেষ করে।
স্যার রিচার্ড ডল ভিত্তিক ইনস্টিটিউট অব ক্যান্সার রিসার্চের জেনেটিক্স এবং এপিডেমিয়লোজীর প্রধান হিসেবে তিনি কাজ করেন। ক্যান্সার হওয়ার জেনেটিক প্রক্রিয়া নিয়ে তিনি গবেষণা করেন। বিশেষভাবে পেডিয়াট্রিক ক্যান্সার বা স্তন ক্যান্সার নিয়ে তিনি কাজ করেন। তার গবেষণার মাধ্যমে এনএইচএস রোগীদের জন্য উন্নত স্ক্রীনিং চিকিত্সার ব্যবস্থা করা হয়। এছাড়া বিরল ক্যান্সার জেনেটিক্স নিয়েও আন্তর্জাতিকভাবে কাজ করেন।"ফসল জিনোমের" কাজ নিয়ে তিনি ব্লগও তৈরী করেছেন।
তিনি রয়েল মার্সডেন এবং সেন্ট জর্জেস হাসপাতালে ক্লিনিকাল প্রধান হিসেবে দায়িত্ব পালন করেন। তিনি সেখানে ক্যান্সার জেনেটিক্স সেবা প্রদান করতেন।
২০১০ সালে নাজনীন রহমান অ্যাকাডেমি অফ মেডিক্যাল সায়েন্সেসের 'ফেলো' হিসেবে নির্বাচিত হন। ২০১৪ সালের এপ্রিল মাসে বিবিসি ওম্যান'স হওয়ার-এ তিনি ব্রিটেনের তৃতীয় সবচেয়ে প্রভাবশালী মহিলা হিসেবে তালিকাভুক্ত হন। এরপর ২০১৬ সালের ফেব্রুয়ারিতে ব্রিটিশ মুসলিম পুরস্কার পান। বিজ্ঞান ও ইঞ্জিনিয়ারিং এ সেবা প্রদানের জন্য তাকে এই পুরস্কার দেওয়া হয়।
২০১৬ সালে নাজনীন রহমানের জন্মদিনে তাকে সম্মানিত করার জন্য কমান্ডার অব দ্য অর্ডার অব দ্য ব্রিটিশ এম্পায়ার (সিবিই) হিসেবে নিয়োগ দেওয়া হয়।
নাজনীন রহমান একজন গায়িকা এবং গীতিকার,২০১৪ সালের মধ্যে তার একটি এলবাম প্রকাশ করার পরিকল্পনা ছিলো।
কবিতা সিংহ

কবিতা সিংহ (১৬ অক্টোবর ১৯৩১ - ১৫ অক্টোবর ১৯৯৮) একজন বাঙালি কবি, গল্পকার ও ঔপন্যাসিক। জীবিকাসূত্রে তিনি ছিলেন একজন প্রথিতযশা সাংবাদিক। বিংশ শতাব্দীর শেষার্ধে সক্রিয় এই কবি-সাংবাদিক ছিলেন আধুনিক কর্মজীবী সৃজনশীল নারীর মডেল। তিনি কখনও কখনও ছদ্মনাম সুলতানা চৌধুরী ব্যবহার করেছেন। তিনি একজন নারীবাদী লেখিকা।
তার জন্ম ১৬ অক্টোবর, ১৯৩১ খ্রিষ্টাব্দে কলকাতার ভবানীপুরে। পিতা শৈলেন্দ্রনাথ সিংহ। মা অন্নপূর্ণা সিংহের অনুপ্রেরণাতে কৈশোরেই তার কবিতা লেখা আর ছবি আঁকতে শেখা। মাত্র কুড়ি বছর বয়সে বাড়ির অমতে সহপাঠী গল্পকার-নাট্যকার-কবি বিমল রায়চৌধুরীকে বিবাহ করেন কবিতা।
বাড়ির অমতে বিবাহ করায় দুজনকে পরিবার হতে বিচ্ছিন্ন হয়ে কঠিন সংগ্রাম করে ঠিকে থাকতে হয়েছে। অমৃতবাজার পত্রিকায় কলমচি হিসাবে কর্মজীবন শুরু করেন। "অ্যাজ আই সি" এই শিরোনামে লিখতেন। প্রচুর টিউশনি করেছেন। কিছুকাল শিক্ষকতা করেছেন।
তিনি আকাশবাণীর ‘শ্রবণী’ অনুষ্ঠানের প্রোডিউসার হিসেবে কাজ করেছেন।
কবিতা সিংহ পাঁচেক দশকে স্বামী ও অন্যান্যদের প্রেরণায় কবিতা আন্দোলনে জড়িয়ে পড়েন। 
১৯৪৬-এ তার প্রথম কবিতা প্রকাশিত হয়। তার সম্পর্কে বলা হয়েছে, তার চিন্তা-চেতনা, জীবন দর্শন এবং ভাবনাভঙ্গী সমসময়ের থেকে অনেকখানি এগিয়ে ছিল। তার স্বরে ও বক্তব্যে প্রতিধ্বনিত হতো সুগভীর আত্মপ্রত্যয়। সমাজের একপার্শ্বিকতাকে ভেঙে তিনি নতুন ভবিষ্যতের স্বপ্ন ব্যক্ত করেছেন। তার কবিতার পঙ্ক্তিতে পঙ্ক্তিতে আত্ম-অন্বেষণের প্রশ্ন উত্থাপিত হয়েছে। বন্ধুরা তাকে "ভার্জিনিয়া উলফ" বলে ডাকতেন।
কবিতা সিংহের কবিতা, গল্প উপন্যাস নিয়ে বইয়ের সংখ্যা চল্লিশের বেশি। কাব্যগ্রন্থের সংখ্যা তিনটি। তার প্রথম উপন্যাস "পাপপুণ্য পেরিয়ে" প্রকাশিত হয় ১৯৬৪ খ্রিষ্টাব্দে। এটি একটি মনস্তাত্ত্বিক যাতে আধুনিক দাম্পত্য জীবনের জটিলতা নিয়ে অভূতপূর্ব দৃষ্টিপাত রয়েছে।
কানিজ আলী

কানিজ আলী (জন্মঃ জুলাই, ১৯৮৫) একজন বাংলাদেশি-ব্রিটিশ মেকআপ শিল্পী এবং ফ্রিল্যান্স বিউটি কলামলেখক। তিনি "কানিজমেকআপ" এবং "কানিজমেকআপ ট্রেইনিং একাডেমি"র প্রতিষ্ঠাতা পরিচালক।
আলী বাংলাদেশে জন্মগ্রহণ করেন। তার জন্মের কিছু পরেই তার পিতামাতা ইংল্যান্ডের লন্ডনে চলে যান এবং সেখানে পশ্চিম লন্ডনে বসবাস করেন। পাঁচ ভাইবোনের মধ্যে তিনি সবাই বড়। একটি মুসলিম বাড়িতেই তারা বড় হন।
১৩ বছর বয়সে আলী শিশুতোষ প্রকাশনায় কবিতা লেখেন এবং প্রতিযোগিতায় জয়লাভ করেন। মাধ্যমিক শিক্ষাকালীন তিনি ভালো গ্রেড পেতেন।
অক্সব্রিজ কলেজে আলী পূর্ণাঙ্গরূপে পড়াশোনার পাশাপাশি একটি ফাউন্ডেশন কোর্সও করেন। ২০০৭ সালে তিনি ইউনিভার্সিটি কলেজ লন্ডন থেকে এলএলবি ল কোর্স পাস করেন। পরবর্তীতে তিনি লন্ডনের চ্যান্সেরি লেন ভিত্তিক আন্তর্জাতিক আইন ফার্ম বার্ড অ্যান্ড বার্ডে কাজ করেন।
আলী কর্মজীবনে আইনজীবী হতে চাইলেও পরবর্তীতে কসমেটিকস ক্ষেত্রে নিজের কাজের কিছু প্রকাশনার পর এ দিকেই ক্যারিয়ার গঠন করার প্রতি ঝোঁকেন। একই সময়ে তিনি ফেনচার্চ ক্লোথিং এর সাথেও তিনি কাজ করার সুযোগ পান।
"এশিয়ানা", "এশিয়ানা ওয়েডিং", "এশিয়ান ম্যাগাজিন", "এশিয়ান ব্রাইড", "ফ্যানফেয়ার", "এশিয়ান ওয়েডিং ডিকশনারি", "রেমিডি", "শাউট", "ইস্টার্ন আই", "দ্য মুসলিম পেপার" এবং "লন্ডন বাংলা"সহ নানা ম্যাগাজিনে তাঁর কাজগুলো প্রকাশিত হয়।
২০০৭ সালের অক্টোবরে আলী "কানিজমেকআপ" প্রতিষ্ঠা করেন, যা বিভিন্ন সামগ্রী উৎপাদনসহ নানাবিধ প্রকল্প গ্রহণ করে থাকে।
২০০৯ সালের অক্টোবরে তিনি "কানিজমেকআপ ট্রেইনিং একাডেমি" প্রতিষ্ঠা করেন। অনেকেই তার কাছ থেকে মেকআপ বিষয়ক পরামর্শ চাইতেন, তাদের জন্যেই তিনি এ একাডেমি প্রতিষ্ঠা করেন। তিনি সেখানে বছরজুড়েই কর্মশালা নিয়ে থাকেন। সেইসাথে মেকআপ, ফ্যাশন এবং বধূসাজ বিষয়েও শিখিয়ে থাকেন।
মে, ২০১০ সালে তিনি "কানিজমেকআপ টীম" নামক মেকআপ শিল্পীদের একটি দল গঠন করার সিদ্ধান্ত গ্রহণ করেছিলেন। এর মাধ্যমে নতুন শিল্পীরা প্রধান ফ্যাশন ক্যাটওয়াক ও অনুষ্ঠানের বাইরেও তাদের দক্ষতা বাড়াতে পারেন। তবে তার ব্যস্ততার কারণে বর্তমান এ দলটি তার কিছু প্রকল্প দেখাশোনা করে। তার একটি মডেল ও চিত্রগ্রাহকদেরও দল রয়েছে যা তার জন্য কাজ করে।
২০০৮ সালের নভেম্বর মাসে আলী এশিয়ান স্টাইল অ্যাওয়ার্ডে "দ্য বেস্ট মেকআপ আর্টিস্ট অ্যাওয়ার্ড" এর জন্য মনোনীত হন। ২০১১ সালের নভেম্বরে তিনি লন্ডনের পার্ক লেনের লন্ডন হিল্টন পার্কে অনুষ্ঠিত আন্তর্জাতিক এশীয় ফ্যাশন পুরস্কারে "সেরা মেকআপ শিল্পী" বিভাগের পুরস্কার লাভ করেন।
ফারিয়া আলম

ফারিয়া আলম (জন্ম: ১৩ ফেব্রুয়ারি, ১৯৬৬) ফুটবল অ্যাসোসিয়েশনের একজন সাবেক সচিব। ফুটবল কর্মকর্তাদের সাথে একটি যৌন কেলেঙ্কারির মাধ্যমে তিনি সমালোচিত হন।
যখন ফারিয়া আলম ১৯ বছর বয়সী ছিলেন, তখন তার মা তাকে বাংলাদেশে নিয়ে আসেন এবং তার বিয়ের ব্যবস্থা করেন। তার স্বামী ছিলো একজন ভালো ব্যাবসায়ী। কিন্তু ফারিয়া আলম এই বিয়ে মেনে নিলেন না। তিনি তার স্বামীকে ত্যাগ করে ইংল্যান্ডে চলে গেলেন।
তারপর তিনি লন্ডনে থাকা শুরু করেন। সেখানে তিনি বন্ধুদের সঙ্গে রাতে পার্টি করে সময় কাটাতেন।
কিছু সময় মডেলিং কাজ করার পর ফারিয়া আলম ফুটবল এসোসিয়েশন এ কাজ পান। তখন ছিলো ২০০৩ সালের জুলাই মাস। তিনি নির্বাহী পরিচালক ডেভিড ডেভিস এর ব্যক্তিগত সহকারী হিসেবে কাজ শুরু করেন। উক্ত প্রতিষ্ঠানের সদর দপ্তর লন্ডনের সোহো স্কয়ারে অবস্থিত।
শীঘ্রই তিনি প্রতিষ্ঠানটির প্রধান নির্বাহী মার্ক প্যালিওস এর সাথে সম্পর্কে জড়িয়ে পরেন। এই সম্পর্কের শেষে যে ব্যাপারটি ঘটে তা হলো ইংল্যান্ড ফুটবল দলের ম্যানেজার Sven-Goran Eriksson এর সাথে তার সম্পর্ক তৈরী হয়। এসব সম্পর্কের কথা সারাদেশে ছড়িয়ে পড়লে তিনি ২০০৪ সালের আগস্টে কাজ থেকে পদত্যাগ করেন।
২০০৪ সালের অক্টোবর মাসে তিনি ফুটবল এসোসিয়েশন এর বিরুদ্ধে অন্যায্য বরখাস্ত, চুক্তিভঙ্গ এবং যৌন হয়রানির অভিযোগ করেন। ২০০৫ সালের সেপ্টেম্বর মাসে একটি শিল্প ট্রাইব্যুনাল দ্বারা তার দাবি প্রত্যাখ্যাত হয় .
২০০৬ সালের জানুয়ারি মাসে ফারিয়া আলম" যুক্তরাজ্যের সেলিব্রিটি বিগ ব্রাদার 2006" অনুষ্ঠানে হাজির হন। এরপর ২০০৬ সালের ১৭ জানুয়ারি,তিনি মন্তব্য করেন যে,ব্রিটিশ জনগনের উচিত হবে না একজন কালো বা এশিয়ানকে বিজয়ী করা।
২০০৬ সালে ফারিয়া আলম <nowiki>"ক্যাশ এন্ড কারি"</nowiki> নামে একটি সিনেমায় কাজ করেন। এক সাক্ষাৎকারে তিনি বলেন,""এটা ছিল এমন একটি ভূমিকা যেখানে আমি নিজেকে উপস্থাপন করতে পেরেছি। আমি এটা গ্রহণ করি আমার জীবন এর অভিজ্ঞতা থেকে""।
২০০৭ সালে ফারিয়া আলম কানাডায় স্নাতকোত্তর ডিগ্রী নেওয়ার জন্য ব্রিটেন ত্যাগ করেন। তার এক ছেলের সাথে সম্পর্ক ছিলো যিনি লস এঞ্জেলস ভিত্তিক একটি ফিল্ম প্রোডাকশন কোম্পানি চালাতেন। তবে ২০০১০ সালে একটি সাক্ষাৎকারে তিনি দাবি করেছেন যে, এরিকসন নামের সেই ছেলের সাথে সম্পর্ক তিনি কোনভাবেই নষ্ট করতে পারেন নি।
জেবা ইসলাম সিরাজ

জেবা ইসলাম সিরাজ একজন বাংলাদেশী বিজ্ঞানী। তিনি ধান গবেষণার জন্য বেশি পরিচিত। উন্নয়নশীল লবণ-সহনশীল ধান উৎপাদনের জন্য তিনি গবেষণা করে যাচ্ছেন। এই ধান বাংলাদেশের উপকূলীয় অঞ্চলের জন্য অধিক উপযোগী হবে। তিনি বর্তমানে ঢাকা বিশ্ববিদ্যালয়য়ের প্রাণরসায়ন ও আণবিক জীববিজ্ঞান বিজ্ঞান বিভাগে অধ্যাপক হিসেবে নিয়োজিত আছেন।
জেবা ইসলাম সিরাজ ছাত্র জীবনে অনেক মেধাবী ছিলেন। তিনি প্রাথমিক জীবন থেকেই অদম্য মেধা শক্তির পরিচয় দিয়েছিলেন। উচ্চ মাধ্যমিকে ভালো ফলাফল নিয়ে পাশ করে  ঢাকা বিশ্ববিদ্যালয়ে ভর্তি হন। সেখান থেকে ১৯৮০ সালে স্নাতক ডিগ্রী অর্জন করেন। একই বিশ্ববিদ্যালয় থেকে ১৯৮২ সালে স্নাতকোত্তর সম্পন্ন করেন।  এরপর ১৯৮৬ সালে প্রাণরসায়ন থেকে পিএইচ.ডি করেন গ্লাসগো বিশ্ববিদ্যালয় থেকে। একই বছর লিভারপুল বিশ্ববিদ্যালয়ে যান পোস্ট-ডক্টরেট করার জন্য। এরপর দেশে ফিরে ১৯৮৮ সালে তিনি ঢাকা বিশ্ববিদ্যালয়ের প্রভাষক হিসেবে জীবপ্রযুক্তি ও আণবিক জীববিজ্ঞান বিভাগে যোগদান করেন। ১৯৯১ সালে পদন্নোতি হয়ে সহযোগী অধ্যাপক এবং ১৯৯৭ সালে অধ্যাপক হন।
জেবা ইসলাম সিরাজ ঢাকা বিশ্ববিদ্যালয়ে একটি ভাল-সজ্জিত প্ল্যান্ট বায়োটেকনোলজি ল্যাবরেটরি প্রতিষ্ঠা করেন। তিনি জেনারেশন চ্যালেঞ্জ প্রোগ্রাম (জিসিপি) এর কো-প্রিন্সিপাল হিসেবে দায়িত্ব পালন করেন। কৃষি উৎপাদন বৃদ্ধির জন্য কীভাবে আণবিক জীববিজ্ঞান কাজে লাগানো যায়, তা নিয়েও কাজ শুরু করেন। বাংলাদেশের উপকূলীয় অঞ্চলে লবণ সহনশীল ধানবীজ রোপণ করলে অনেক ভালো ফসল পাওয়া যাবে। এই লক্ষ্যে তার গবেষণা কার্যক্রম চালিয়ে যান।
জেবা ইসলাম সিরাজ ভিজিটিং সায়েন্টিস্ট হিসেবে (ড. জন বেনেট এর সঙ্গে লবণাক্ততা সহনশীল ধা্নবীজ নির্মাণের জন্য; জানুয়ারী-মার্চ ১৯৯৮), পিবিজিবি ও সিএসডব্লিউএস বিভাগ, ইরি (ইরি-পেত্রা বাংলাদেশ প্রকল্প উন্নয়নের উপর এমভি চালের, জুন ১১-২৯, ২০০২ এবং জুন ১৬-২০, ২০০৩), বিউমন্টে ইউএসডিএ গবেষণা কেন্দ্রে, টেক্সাস, মার্কিন যুক্তরাষ্ট্র (অগাস্ট. ৪-১৬, ২০০৩) এবং এ বিভাগের আণবিক সেল এবং উন্নয়নমূলক জীববিজ্ঞান, ইউনিভার্সিটি অব টেক্সাস, অস্টিন, মার্কিন যুক্তরাষ্ট্র; ইত্যাদি হিসেবে কাজ করেন।
বালিপরা

বালিপরা অসমের শোণিতপুর জেলায় অবস্থিত এটি অঞ্চল। ভৌগোলিক দৃষ্টিকোণ থেকে দেখলে ভারতের উত্তর-পূর্বের রাজ্যগুলির ঠিক মধ্যস্থলে বালিপরা অঞ্চলটির অবস্থিতি। জেলার সদর শহর তেজপুর থেকে বালিপরার দূরত্ব ২৩ কিলোমিটার। পূর্বে বিশ্বনাথ চারিআলি, গহপুর, লখিমপুর পশ্চিমে রঙাপরা, দক্ষিণে তেজপুর ও উত্তরে অসম-অরুণাচল সীমান্তের ভালুকপুং হয়ে বমডিলা, টাবাং ইত্যাদি স্থান বালিপরা চারিআলির মধ্যে দিয়েই যেতে হয়। বালিপরা বিভিন্ন ভাষা-ভাষী, জাতি-সম্প্রদায়ের লোকের বসতিস্থল ও সমন্বয় সম্প্রীতির অঞ্চল। প্রাচীন ঐতিহাসিক, সামাজিক, রাজনৈতিক ও সাংস্কৃতিক দিকে এই অঞ্চলের গুরুত্ব ও অরিহণা নগন্য নয়। উল্লেখযোগ্য যে, বালিপরাকে ‘চারধামের পবিত্র ভূমি’ বলে মানা হয়। চারিধাম হ’ল মানশিরি নদীর পূর্ব পারে অবস্থিত ‘কলীয়া গোঁসাই সত্র’, ভকতগাঁওয়ের দক্ষিণ পাট সত্র, এরাগাঁওয়ের ‘কমলাওয়ারী সত্র’ ও বালিগাঁওয়ের ‘কেতেকীওয়ারী সত্র’।
বালিপরা নামটির উৎপত্তির ক্ষেত্রে বিভিন্ন কিংবদন্তি ও ভৌগোলিক কারণ অনুমান করা হয়। উল্লেখ পাওয়া যায়- “Bana’s grandson Bhaluka made his capital at Bhalukpong, not far from Balipara at the foot of the Akahills. Remains of old fortifications are still visible there. Balipara may have some association with Bali, father of Bana. The Akas still claim Bhaluka as their progenitor.” – History of Assam, by Debabrat Dutta.
দৈত্যবংশী হিরণ্যকশিপুর নাতি রাজা বলি শোণিতপুরে রাজত্ব করেছিল বলে জানা যায়। বলির পুত্র ছিল বাণ রাজা এই বলি রাজার থেকেই নামান্তর হয়ে বা কোনো ঘটনা মর্মে 'বালিপরা' নামের উৎপত্তি বলে অনুমান করা হয়।
অন্যদিকে, বালিপরা অঞ্চলের বর্ষীয়ান শিক্ষাবিদরা বলেন যে, ১৮৯৭ সালে অসমে হওয়া ভূমিকম্পের সময়ে এই অঞ্চলটিকে কাষরীয়া নদী বালিতে প্রোথিত করেছিল। তারপরে এই অঞ্চলটির নাম বালিপরা হয়। বর্তমান প্রবাহিত হয়ে থাকা জীয়াভরলী নদীটি বালিপরার পূর্বে অবস্থিত। ভরলী নদীর উপনদী মানশিরি, জরাসর ও কালনী বালিপরার মধ্য দিয়ে প্রবাহিত হয়ে গেছে। নদীর ফেলে যাওয়া পলি তথা বালুচর কালক্রমে বসবাসের উপযোগী হওয়ায় মানুষ বসতি বিস্তার করে। বালি চাপা দিয়ে বসবাস করা বাসিন্দারাই হয়তো নামাকরণ করে বালিপরা। নদীর সঙ্গে সম্পর্কযুক্ত বালিপরার গ্রামসমূহের নাম মনে রাখার মতো। বালিগাঁও, বোকাগাঁও, বামগাঁও, পানীপোতা ইত্যাদি নামগুলি নদী গঠিত ভূমিভাগের অতীতের কথাই বলে। 
শোণিতপুর জেলার ১৪টা উন্নয়ন খণ্ডর ভিতর বালিপরাও একটি। চারদুয়ার রাজহ সক্তর অন্তর্গত বালিপরা অঞ্চলের অন্তর্ভুক্ত গ্রামসমূহ হ’ল:
এরাগাঁও, বালিগাঁও, কমারীগাঁও, উদমারীগাঁও, বামগাঁও, বোকাগাঁও, মাজুলীগাঁও, সরুপাটগাঁও, বরপাটগাঁও, ভকতগাঁও, বুঢ়াগাঁও, ঔহলাগাঁও, ভোবোলাগাঁও, ওপরঢেকেরী, নামঢেকেরী, আমারীবারী, ভেরভেরী, ওপর কছারী, জংঘলবস্তি, দর্জীপট্টি, মহালিবস্তি, খেলমাটি, আদাবারী, পাকবিল, কালনীবস্তি, ভঙাবস্তি, দিঘলীবস্তি, মধুপুর, বালিজান, পানীপোতা, মোলানগাঁও।
বালিপরা অঞ্চলের একাংশ এলাকা সতিয়া বিধানসভা সমষ্টির অন্তর্ভুক্ত হওয়ার বিপরীতে বাকী একাংশ এলাকা রঙাপরা বিধানসভা সমষ্টির অন্তর্ভুক্ত।
অঞ্চলটি তেজপুর লোকসভা সমষ্টির অন্তর্গত।
আনোয়ারা বাহার চৌধুরী

আনোয়ারা বাহার চৌধুরী (জন্ম: ফেব্রুয়ারি ১৩, ১৯১৯ - মৃত্যু: অক্টোবর ২৭, ১৯৮৭ ) বাংলাদেশের একজন সমাজকর্মী এবং লেখিকা ছিলেন।
আনোয়ারা বাহার চৌধুরী তার শিক্ষাজীবন শুরু করেন সাখাওয়াত মেমোরিয়াল উচ্চ বিদ্যালয় এ। এবং তিনি সেখান থেকে সফলতার সাথে ১৯৩৪ সালে এসএসসি পাস করেন। তিনি কলকাতার বেথুন কলেজ থেকে তার উচ্চ মাধ্যমিক ও বিএ ডিগ্রি সম্পন্ন করেন। তিনি স্কটিশ চার্চ কলেজ, কলকাতা থেকে ১৯৪১ সালে সম্মান ডিগ্রি প্রাপ্ত হন।
আনোয়ারা বাহার চৌধুরী কলকাতা বিশ্ববিদ্যালয়ের অধীনে মহিলা ব্রাবর্নি কলেজে বাংলা সাহিত্যে শিক্ষকতার পেশায় নিযুক্ত ছিলেন। তিনি আনজুমানে খাওয়াতে ইসলামের সেক্রেটারী ছিলেন যেটা বেগম রোকেয়ার হাতে প্রতিষ্ঠিত হয়েছিল। তিনি বিদ্যময়ী মহিলা উচ্চ বিদ্যালয়, কামরুন্নেসা উচ্চ বালিকা বিদ্যালয় এবং বাংলা বাজার মহিলা উচ্চ বিদ্যালয়ে প্রধান শিক্ষিকার দায়িত্ব পালন করেন।
১৯৫৫ সালে তিনি মহিলা শিক্ষার উপরে বিশেষ প্রতিনিধির দায়িত্ব পান। তিনি বুলবুল ললিতকলা একাডেমিরও একজন প্রতিষ্ঠাকালীন সদস্য ছিলেন। যেটা ঢাকাতে তিনি ১৯৫৫ সালে প্রতিষ্ঠা করেন। ১৯৬৯ সালে তিনি হাবিবুল্লাহ বাহার কলেজ প্রতিষ্ঠা করেন।
তিনি একাধিক বই লিখেছেন। এর মধ্যে সব চেয়ে উল্লেখযোগ্য কবিতার বই হল "আমার চেতনার রঙ"।
তখনকার একজন রাজনীতিবিদ হাবিবুল্লাহ বাহার চৌধুরীর সাথে তিনি বিবাহ বন্ধনে আবদ্ধ হন। তার তিন মেয়ে - সেলিনা বাহার জামান, নাসরিন সামস, তাজিন চৌধুরী এবং একমাত্র ছেলে ইকবাল বাহার চৌধুরী নিয়ে তার সংসার।
রওনক জাহান

রওনক জাহান একজন বাংলাদেশী রাষ্ট্রবিজ্ঞানী। তিনি ১৯৪৪ সালে জন্মগ্রহণ গ্রহণ করেন । ঢাকা বিশ্ববিদ্যালয়ের সাবেক এই শিক্ষক পরে ১৯৯০ সাল পর্যন্ত শিক্ষকতা ও গবেষণা করেছেন যুক্তরাষ্ট্রের কলম্বিয়া বিশ্ববিদ্যালয়ে। শিক্ষকতা ও গবেষণার পাশাপাশি সমাজ ও রাষ্ট্রের নানা ক্ষেত্রে গুরুত্বপূর্ণ অবদান রেখেছেন।
১৯৭৭ সালে তিনি জাতিসংঘ সাধারণ অধিবেশনে যোগ দিয়েছেন বাংলাদেশ প্রতিনিধি দলের সদস্য হিসেবে। রওনক জাহান বাংলাদেশের নারীদের নিয়েও কাজ করেছেন। ১৯৭৩ সালে তিনি উইমেন ফর উইমেন যেটি বাংলাদেশের নারী ও নারীবাদ বিষয়ক প্রথম গবেষণা সংস্থা প্রতিষ্ঠা করেন।
রওনক জাহান ১৯৬৩ সালে ঢাকা বিশ্ববিদ্যালয় থেকে রাষ্ট্রবিজ্ঞানে মাস্টার্স করেন। পরে হার্ভার্ড বিশ্ববিদ্যালয় থেকে ১৯৬৮ সালে মাস্টার্স ও ১৯৭০ সালে পিএইচডি ডিগ্রি লাভ করেন। 
হার্ভার্ড থেকে পিএইচডি ডিগ্রি নিয়ে ১৯৭০ সালেই তিনি শিক্ষক হিসেবে ঢাকা বিশ্ববিদ্যালয়ে যোগ দেন। স্নাতক ও স্নাতকোত্তরে তুলনামূলক রাজনীতি, রাজনৈতিক উন্নয়ন, রিসার্চ মেথডোলজি সহ বিভিন্ন বিষয়ে শিক্ষাদানের পাশাপাশি তার তত্ত্বাবধানে অনেকেই এমফিল ডিগ্রি ও পিএইচডি থিসিস করেছেন। ১৯৭৩ থেকে ৭৫ সাল পর্যন্ত তিনি ঢাকা বিশ্ববিদ্যালয় রাষ্ট্রবিজ্ঞান বিভাগের সভাপতির দায়িত্ব পালন করেন। পরে রিসার্চ ফেলো হিসেবে কাজ করেছেন নরওয়ের মিশেলসেন ইন্সটিটিউট এবং যুক্তরাষ্ট্রের শিকাগো বিশ্ববিদ্যালয়ের পলিটিক্যাল সায়েন্স অ্যান্ড কমিটি অন সাউথ এশিয়াতে। সিনিয়র গবেষণা সহযোগী কাজ করেছেন বোস্টন বিশ্ববিদ্যালয়ের সেন্টার ফর এশিয়ান ডেভেলপমেন্ট স্টাডিজে এবং হার্ভার্ড বিশ্ববিদ্যালয়ের জন এফ কেনেডি স্কুল অফ গভর্নমেন্টে।
ঢাকা বিশ্ববিদ্যালয়ে থাকার সময় বাংলাদেশের স্বাধীনতার পর নীতিনির্ধারণী বিভিন্ন গুরুত্বপূর্ণ কাজে পরামর্শক হিসেবে অংশ নিয়েছেন তিনি। বিশেষ করে শিক্ষা, সংস্কৃতি, গ্রামীণ উন্নয়ন, নারী ও জনসংখ্যা বিষয়ে বাংলাদেশ সরকারের সাথেও কাজের অভিজ্ঞতা রয়েছে তার। এছাড়া কনসালটেন্ট হিসেবে কাজ করেছেন জাতিসংঘের বিভিন্ন সংস্থা, সিডা, নোরাড, ইউএসএইড, ফোর্ড ফাউন্ডেশন, রকফেলার ফাউন্ডেশন সহ বিভিন্ন জাতীয় ও আন্তর্জাতিক সংস্থায়।
রওনক জাহান ১৯৮৫ থেকে ১৯৮৯ সাল পর্যন্ত সুইজারল্যান্ডের জেনেভায় আন্তর্জাতিক শ্রম সংস্থার গ্রামীণ নারী, কর্মসংস্থান ও উন্নয়ন কর্মসূচির প্রধান হিসেবে দায়িত্ব পালন করেন। মালয়েশিয়ার কুয়ালালামপুরে জাতিসংঘের এশিয়া প্যাসিফিক ডেভেলপমেন্ট সেন্টার বা এপিডিসির ইনটিগ্রেশন অফ উইমেন ইন ডেভেলপমেন্ট কর্মসূচির সম্বয়ক হিসেবেও কাজ করেছেন প্রায় দু’বছর। বিভিন্ন গুরুত্বপূর্ণ আন্তর্জাতিক সংস্থার অ্যাডভাইজরি বোর্ড কিংবা বোর্ড অফ ট্রাস্টি ছিলেন যার মধ্যে রয়েছে নিউইয়র্ক ভিত্তিক মানবাধিকার সংস্থা হিউম্যান রাইটস ওয়াচ, ইন্টারন্যাশনাল কাউন্সিল অফ দা এশিয়া সোসাইটি এবং আন্তর্জাতিক শ্রম সংস্থা বা আইএলও।
১৯৯০ সাল থেকে রওনক জাহান কলাম্বিয়া বিশ্ববিদ্যালয়ের সাউদার্ন এশিয়ান ইন্সটিটিউটে সিনিয়র রিসার্চ স্কলার এবং একই বিশ্ববিদ্যালয়ের স্কুল অফ ইন্টারন্যাশনাল অ্যান্ড পাবলিক এফেয়ার্সের শিক্ষকতা করছেন। তার শিক্ষকতার বিষয়গুলোর মধ্যে রয়েছে গুরুত্বপূর্ণ নীতিনির্ধারণী বিষয়, জেন্ডার, রাজনীতি এবং উন্নয়ন এবং বাংলাদেশের আর্সেনিক সংকট।
দীর্ঘ শিক্ষকতা জীবনে তার গবেষণার মূল ক্ষেত্র ছিলো মূলত জেন্ডার অ্যান্ড ডেভেলপমেন্ট, গভর্ন্যান্স, স্বাস্থ্য এবং বাংলাদেশের রাজনীতি। লিখেছেন ও সম্পাদনা করেছেন অনেকগুলো গ্রন্থ। তার অসংখ্য লেখা প্রকাশিত হয়েছে একাডেমিক জার্নাল, ম্যাগাজিন এবং সংবাদপত্রে। তার গুরুত্বপূর্ণ বইগুলোর মধ্যে রয়েছে :
লিসা আজিজ

লিসা শিরলী আজিজ (জন্ম: ১৯ জুন, ১৯৬২) একজন ইংরেজি সংবাদ উপস্থাপক। তিনি লন্ডনের এলবিসিতে সকালের সংবাদ উপস্থাপনার জন্য পরিচিত।
লিসা আজিজ লন্ডনের টেনাসে জন্মগ্রহণ করেন। তার পিতা বাঙালি এবং মাতা ব্রিটিশ নাগরিক। তিনি ইউনিভার্সিটি অব লন্ডন থেকে বিএ (অনার্স) পাশ করেন। তারপর লিভারপুলের রেডিওসিটিতে উপস্থাপক হিসেবে যোগদান করেন। তিনি ১৯৮৩ সালে সেখান থেকে ব্রিস্টল চলে আসেন, যেখানে তিনি বিবিসি ও এইচটিভি ওয়েস্ট এ টিভি রিপোর্টার এবং উপস্থাপক হিসেবে কাজ করেন।
লিসা ২০০৪ সালে এমা, সেরা টেলিভিশন নিউজ সাংবাদিক হিসেবে পুরস্কার পান।
সিগমা হুদা

সিগমা হুদা ( মৃত্যু : ১৭ জুলাই ২০২৪) ছিলেন একজন বাংলাদেশী আইনজীবী এবং সমাজ সেবক।
তিনি অনুপ চেতিয়ার আইনজীবী ছিলেন, যিনি আসামের নিষিদ্ধ সংগঠন ইউনাইটেড লিবারেশন ফ্রন্ট অব আসামের সাধারণ সম্পাদক এবং অবৈধভাবে জাল পাসপোর্ট ব্যবহার করে বাংলাদেশে প্রবেশ করেছিলেন।
২০১৪ সালে তিনি জাতিসংঘের হয়ে মানব পাচার বিরোধী কার্যক্রম পরিচালনা করেন। তার পতিতাবৃত্তি বিরোধী চিন্তাধারার জন্য তিনি সকলের কাছে পরিচিত।
২০০৭ সালে, সিগমা হুদাকে ঘুষের দায়ে দুর্নীতি দমন কমিশনের দ্বারা বাংলাদেশী আদালতে আনা হয়। সেখানে তাকে ২.৪০ কোটি টাকা পরিমাণ ঘুষ গ্রহণের অপরাধে তিন বছরের কারাদণ্ডে দণ্ডিত করা হয় এবং তার স্বামীকেও দুর্নীতি ও ক্ষমতার অপব্যবহারের অভিযোগে দোষী সাব্যস্ত করা হয়।
তার স্বামীর নাম ব্যারিস্টার নাজমুল হুদা, যিনি বাংলাদেশ জাতীয়তাবাদী দলের সাবেক মন্ত্রী, বাংলাদেশ জাতীয়তাবাদী জোটের চেয়ারম্যান ও বাংলাদেশ মানবাধিকার পার্টির নেতা ছিলেন।
তার পিতা আকবর কবির ছিলেন জিয়াউর রহমানের ক্যাবিনেটে তথ্য উপদেষ্টা। উন্নয়ন সংগঠন নিজেরা করি’র প্রধান নির্বাহী খুশি কবীর তার বড় বোন।
সালমা খাতুন (ট্রেন চালক)

সালমা খাতুন (জন্ম: ১ জুন, ১৯৮৩) বাংলাদেশের প্রথম নারী ট্রেন চালক। ২০০৪ সালে বাংলাদেশ রেলওয়েতে সহকারী চালক হিসেবে যোগদানের মাধ্যমে তিনি দেশের প্রথম নারী হিসেবে ট্রেন চালনা পেশায় আসেন।
টাঙ্গাইল জেলার ভূঞাপুরের অর্জুনা গ্রামে জন্ম গ্রহণ করেন ১৯৮৩ সালে।
অর্জুনা মুহসীন উচ্চ বিদ্যালয় থেকে ২০০০ সালে এসএসসি এবং কুমুদিনী সরকারি কলেজ থেকে প্রথম বিভাগে এইচএসসি পাস করেন ২০০২ সালে। তৎকালীন জগন্নাথ বিশ্ববিদ্যালয় কলেজে (বর্তমান জগন্নাথ বিশ্ববিদ্যালয়) প্রাণিবিজ্ঞান বিভাগে ভর্তি হন। কবি নজরুল সরকারি কলেজ থেকে ২০১৫ সালে মাস্টার্স করেছেন সালমা। এর আগে বিএসএস ডিগ্রি ও বিএড কোর্স সম্পন্ন করেছেন। প্রচলিত পেশার বাইরে সালমা খাতুন নিজের ইচ্ছাতেই ট্রেন চালক হিসেবে কাজ শুরু করেন।
২০০৪ সালে তার কর্মজীবনের সূচনা হয় সহকারী লোকোমাস্টার হিসেবে। বাংলাদেশে রেলওয়েতে এখন আরও অন্তত ১৫ জন নারী ট্রেন চালক থাকলেও এর সূচনা হয়েছিলো সালমা খাতুনের মাধ্যমেই। এখন মূল চালকের সহকারী হিসেবে থাকলেও আর কিছুদিন পরেই পূর্ণাঙ্গ চালক হিসেবে তিনি একাই চালাবেন আন্ত:নগর ট্রেন। একজন সহকারী চালককে পূর্ণাঙ্গ চালক হতে দশ বছরেরও বেশি সময় লাগে। কারণ শুধু ট্রেন চালানোই নয় তাদের শিখতে হয় যান্ত্রিক ও কারিগরি অনেক বিষয়ও।
কৃষক বাবা বেলায়েত হোসেন ও গৃহিণী মা তাহেরা খাতুনের ৫ সন্তানের মধ্যে চতুর্থ সালমা খাতুনের জন্ম টাঙ্গাইলে ১৯৮৩ সালের ১লা জুন। তার আরও তিন ভাই ও এক বোন রয়েছে। ব্যক্তিগত জীবনে বিবাহিত সালমা খাতুনের স্বামী জজকোর্টে কাজ করেন।
দুর্গা বড়ো

দুর্গা বড়ো () হ'ল ১৯৮৭ সালের ২৮ জানুয়ারি তারিখে অসমের কোকড়াঝাড়ে জন্মগ্রহণ করা একজন ফুটবল খেলোয়াড়। তিনি ইন্ডিয়ান সুপার লিগে নর্থইস্ট ইউনাইটেড এফসির হয়ে ফরওয়ার্ড স্থানে খেলেন। এছাড়াও তিনি আই-লিগে শিলং লাজং-এর হয়ে খেলেন।
কোকরাঝাড় শহর থেকে ৬ কিলোমিটার ভিতরে "গেন্দ্রাবিল" নামে একটি ছোট গ্রামে জন্মগ্রহণ করেন ও বড় হন। পিতার নাম সুন্দরসিং বড়ো ও মাতার নাম ফুলশ্রী বড়ো। দুর্গার সাথে বাড়ির অন্যান্য সন্তানদের ছোটবেলা থেকে খেলাধূলার প্রতি আগ্রহ ছিল। তার জ্যেষ্ঠ ভাই রাজেন্দ্র বড়ো তিনবার সুব্রত কাপ খেলার সাথে, ভগ্নী প্রতিমা বড়োও রাষ্ট্রীয় পর্যায়ে আর্চারীতে যথেষ্ট সুনাম অর্জন করেছেন। কনিষ্ঠ ভাই কপিল বড়ো গোয়া ফুটবল একাডেমীতে ফুটবল প্রশিক্ষণ গ্রহণ করেছেন।
ছোট অবস্থাতেই তিনি ফুটবল খেলা আরম্ভ করেন, কিন্তু তার প্রথম বড় প্রতিযোগিতা ছিল ১৯৯৯ সালের সুব্রত কাপ, যেখানে তিনি ১৪-অনূর্ধ্ব শাখায় কোকরাঝাড় এইচএনএমপি স্কুলের হয়ে অংশগ্রহণ করেন। তিনি অসমের হয়ে ১৪-অনূর্ধ্ব ও ১৬-অনূর্ধ্ব শাখার সুব্রত কাপে খেলা ছাড়াও ২০০২ ও ২০০৩ সালের ১৬-অনূর্ধ্ব ভারতীয় শিবিরেও অংশগ্রহণ করেছিলেন।
দুর্গা বড়ো ২০০৯-১০ বর্ষে চার্চিল ব্রাদার্সের হয়ে আই লিগে আত্মপ্রকাশ করেন।
২০১২ সালের জুলাইতে দুর্গা বড়ো মুম্বাইর নবগঠিত ফুটবল ক্লাব র (প্রশিক্ষক - বিমল ঘোষ) সাথে চুক্তিবদ্ধ হন। ২০১৩ সালের ২৪ এপ্রিল তারিখে আই-লিগের দ্বিতীয় ডিভিসনের অন্তিম রাউন্ডে র বিরুদ্ধে টাইগার্স ১-৩ ব্যবধানে পরাস্ত হয়, যেখানে টাইগার্সের হয়ে একমাত্র গোলটো ছিল দুর্গা বড়োর। ২৭ এপ্রিল অন্তিম খেলায় তিনি ভবানীপুর এফসির বিরুদ্ধে ইনজুরী-টাইমে গোল দেন ও টাইগার্স ৩-৫ ব্যবধানে পরাজিত হয়।
২০১৪ সালে মুম্বই টাইগার্স এফসি বন্ধ হয় ও সেই বছরের ৬ ফেব্রুবারী তারিখে শিলং লাজ মুম্বই টাইগার্সের থেকে ঋণ হিসাবে দুর্গা বড়োর সাথে চুক্তিবদ্ধ হয়।
ইন্ডিয়ান সুপার লিগর গুয়াহাটি ফ্রান্সাইজি নর্থইস্ট ইউনাইটেড দল লিগের প্রারম্ভিক বর্ষের (২০১৪) জন্য বড়োর সাথে চুক্তিবদ্ধ হয়। এই বর্ষের ২৭ নভেম্বর তারিখে চেন্নাইয়িন দলের বিরুদ্ধে খেলার ১০ মিনিটে তিনি এই লিগে নিজের প্রথম গোল দেন।
নাদিয়া শারমীন

নাদিয়া শারমিন একজন বাংলাদেশী সাংবাদিক যিনি সাহসিকতার জন্য ২০১৫ সালে যুক্তরাষ্ট্রের পররাষ্ট্র দপ্তরের ‘সাহসী আন্তর্জাতিক নারী’ (ইন্টারন্যাশনাল উইমেন অব কারেজ অ্যাওয়ার্ড-আইডব্লিউওসি) অর্জন করেন।
ছাত্রজীবনের স্বপ্নকে পূরণ করতে নাদিয়া ২০০০ সাল থেকে দৈনিক যুগান্তরে ফ্রিল্যান্সার হিসেবে ফিচার লেখা শুরু করেন। তবে ২০০৯ সালে একুশে টেলিভিশন থেকে প্রথম ফুলটাইম সাংবাদিকতা শুরু করেন। সেখানে তিনি অপরাধ সাংবাদিক হিসেবে কর্মজীবন শুরু করেন।
২০১৩ সালে একুশে টেলিভিশনে কাজ করার সময়ে শারমিন ইসলাম পন্থীদের একটি র‍্যালী কভার করার সময়ে হেফাজতে ইসলাম বাংলাদেশ এর কিছু কর্মীদের আক্রমণের শিকার হন। উন্মুক্ত স্থানে নারী পুরুষের অবাধ মেলামেশা বন্ধ, নাস্তিকদের শাস্তি, নারীদের হিজাব পরিধান সহ আরো কিছু ধর্মীয় দাবীর প্রেক্ষিতে মিছিলের আয়োজন করা হয়।
৫০/৬০ জনের একটি দল শারমিনকে পানির বোতল এবং ইটের টুকরো নিয়ে ধাওয়া করে। সে পড়ে গেলো আক্রমণকারীরা তাকে কিল ঘুষি মারতে থাকে। অন্যান্য পুরুষ রিপোর্টার এবং ক্যামেরাম্যান তাকে সাহায্যের জন্য এগিয়ে গেলে আক্রমনকারীদের আক্রমনের শিকার হয়। শারমিনকে ঢাকা মেডিকেল কলেজে নিয়ে যাওয়া হয়, সেখান থেকে বঙ্গবন্ধু মেডিকেল কলেজে নিয়ে যাওয়া হয়। ১১ এপ্রিল পুলিশ বাদি হয়ে শাহবাগ থানায় মামলা করে। কিন্তু কাউকেই গ্রেফতার করা হয়নি। ২০১৩ সালের জুলাইয়ে মানবাধিকার সংগঠন হিউম্যান রাইটস এবং পিস ফর বাংলাদেশ শারমিনের পক্ষে আদালতের শরণাপন্ন হয়। আদালত মামলাটি ঢাকা মহানগর গোয়েন্দা পুলিশের কাছে হস্তান্তর এবং দোষীদের অবিলম্বে গ্রেফতার এবং দেশে কিংবা দেশের বাইরে শারমিনের মেডিকেল খরচ বহনের জন্য সরকারকে আদেশ দেয়। যদিও শেষ পর্যন্ত মামলায় কেউ গ্রেফতার হয়নি। নাদিয়ার চিকিৎসার খরচ বহন বা বোর্ড গঠন করে চিকিৎসা নিশ্চিত -কোনটিই করেনি সরকার।
সেরে ওঠার পরে শারমিন অন্য একটি সংবাদভিত্তিক টেলিভিশন চ্যানেল একাত্তর টিভিতে স্টাফ রিপোর্টার হিসেবে অপরাধ বিটেই কাজ শুরু করেন। বর্তমানে তিনি একাত্তর টিভিতে কাজ করছেন।
নাজমা চৌধুরী

নাজমা চৌধুরী (২৬ ফেব্রুয়ারি ১৯৪২ - ৮ আগস্ট ২০২১) ছিলেন একজন বাংলাদেশী শিক্ষাবিদ। তিনি ঢাকা বিশ্ববিদ্যালয়ের নারী ও জেন্ডার অধ্যয়ন বিভাগের প্রতিষ্ঠাতা। তিনি বিভাগটির ইমেরিটাস অধ্যাপক ছিলেন। তিনি ১৯৯৬ সালে বাংলাদেশের তত্ত্বাবধায়ক সরকারের উপদেষ্টা হিসেবেও দায়িত্ব পালন করেন। ২০০৭ সালে তিনি বাংলাদেশ বিশ্ববিদ্যালয় মঞ্জুরী কমিশন কর্তৃক রোকেয়া চেয়ার মনোনীত হন। ২০০৮ সালে তিনি একুশে পদক লাভ করেন।
১৯৪২ সালের ২৬ ফেব্রুয়ারি সিলেটে জন্ম নেয়া নাজমা চৌধুরী ছিলেন তার বাবা প্রকৌশলী ইমামুজ্জামান চৌধুরী ও মা আমিরুন্নেসা খাতুনের তৃতীয় সন্তান। তাঁর পৈতৃক বাড়ী নবিগঞ্জের পিটুয়া-সদরাবাদ গ্রামের চৌধুরী বাড়ী। তাঁদের পূর্বপুরুষ শাহ সদরউদ্দীন কোরেশী ছিলেন শাহজালালের সফরসঙ্গী।
তার শিক্ষাজীবন শুরু হয়েছিলো ভারতের আসামে। পরে পিতার কর্মস্থল পরিবর্তনের কারণে ঢাকা ও রাজশাহীতে স্থানান্তর হয় তাদের পরিবার। নাজমা চৌধুরী স্কুল জীবন কেটেছে ঢাকা ও রাজশাহীতে। পূর্ব পাকিস্তান মাধ্যমিক শিক্ষা বোর্ডে মেয়েদের মধ্যে অষ্টম স্থান পেয়েছিলেন তিনি। পরে হলিক্রস কলেজ থেকে এইচএসসি পাশ করেন এবং মেধা তালিকায় তার অবস্থান ছিলো নবম। পরে ঢাকা বিশ্ববিদ্যালয় থেকে রাষ্ট্রবিজ্ঞানে স্নাতক ও স্নাতকোত্তর ডিগ্রি লাভ করেন।
১৯৬৩ সালে ঢাকা বিশ্ববিদ্যালয়ের রাষ্ট্রবিজ্ঞান বিভাগে প্রভাষক হিসেবে কর্মজীবন শুরু করেন নাজমা চৌধুরী। ১৯৬৬ সালে কমনওয়েলথ স্কলারশিপ নিয়ে ইউনিভার্সিটি অফ লন্ডনে যান পিএইচডি করতে এবং পিএইচডি শেষে ১৯৭২ সালে দেশে ফিরে আসেন। ১৯৮৪ সাল থেকে পরবর্তী তিন বছর রাষ্ট্রবিজ্ঞান বিভাগের সভাপতির দায়িত্ব পালন করেন এবং বিভাগে নারীর ক্ষমতায়ন ও উন্নয়ন বিষয়ক নানা কোর্স অন্তর্ভুক্ত করেন।
১৯৮৮ সালে ভিজিটিং স্কলার হিসেবে ফুলব্রাইট স্কলারশিপ নিয়ে মিনেসোটা বিশ্ববিদ্যালয়ে যান তিনি।
পরে ২০০০ সালে তিনি প্রতিষ্ঠা করেন উইমেন অ্যান্ড জেন্ডার স্টাডিজ বিভাগ প্রতিষ্ঠার পর তিনি বিভাগীয় সভাপতির দায়িত্ব পালন করেন। অবসরের পর ঢাকা বিশ্ববিদ্যালয়ের ইমিরেটাস অধ্যাপক হিসেবেও দায়িত্ব পালন করেছেন।
এর আগে ১৯৭৮ ও ১৯৮৬ সালে তিনি বাংলাদেশ প্রতিনিধি দলের সদস্য হিসেবে জাতিসংঘ সাধারণ পরিষদ অধিবেশনে যোগ দেন। এছাড়া তিনি বেলগ্রেডে ইউনেস্কো সাধারণ সম্মেলন এবং নাইরোবি ও বেইজিংয়ে বিশ্ব নারী সম্মেলনেও অংশ নেন।
নাজমা চৌধুরী ১৯৯৬ সালে বাংলাদেশের তত্ত্বাবধায়ক সরকারের উপদেষ্টা হিসেবে দায়িত্ব পালন করেন। এসময় তিনি মহিলা ও শিশু বিষয়ক মন্ত্রণালয়, সমাজকল্যাণ মন্ত্রণালয় এবং শ্রম ও কর্মসংস্থান মন্ত্রণালয়ের উপদেষ্টা হিসেবে দায়িত্বে ছিলেন।
ইয়েল বিশ্ববিদ্যালয় থেকে নাজমা চৌধুরী ও বারবারা নেলসন সম্পাদিত "উইমেন অ্যান্ড পলিটিক্স ওয়ার্ল্ডওয়াইড" প্রকাশিত হয়েছে ১৯৯৪ সালে। বইটি ভিক্টোরিয়া চাক পুরস্কার অর্জন করে।
নাজমা চৌধুরী ব্যক্তিগত জীবনে বিবাহিত ছিলেন এবং তার স্বামী মনাকষা জমিদার বাড়ীর মাইনুর রেজা চৌধুরী তখন ঢাকা বিশ্ববিদ্যালয়ের ইংরেজী বিভাগের ছাত্র ছিলেন। মাইনুর রেজা চৌধুরী ছিলেন বাংলাদেশের সাবেক প্রধান বিচারপতি। তারা ১৯৬১ সালে বিবাহ বন্ধনে আবদ্ধ হন এবং এই দম্পতির দুটি সন্তান হয়। মাইনুর রেজা চৌধুরী ২০০৪ সালে মারা যান। সাবেক অর্থমন্ত্রী মুর্তজা রেজা চৌধুরী ছিলেন নাজমা চৌধুরীর শশুর এবং পাকিস্তানের সাবেক অস্থায়ী রাষ্ট্রপতি ফজলুল কাদের চৌধুরী তাঁর খালু শশুর।
নাজমা চৌধুরী ২০২১ সালের ৮ আগস্ট করোনাভাইরাসে আক্রান্ত হয়ে ঢাকার একটি হাসপাতালে চিকিৎসাধীন অবস্থায় মৃত্যুবরণ করেন।
নিলুফার জাফর

নিলুফার জাফর উল্লাহ (জন্ম: ৬ জুন, ১৯৪৯) একজন বাংলাদেশী রাজনীতিবিদ। রাজনৈতিক জীবনে তিনি বাংলাদেশ আওয়ামী লীগ এর সদস্য্ ছিলেন। তিনি ২০০৮ সালের জাতীয় সংসদ নির্বাচনে নির্বাচনী এলাকা নম্বর ২১৪, ফরিদপুর-৪ আসন থেকে সংসদ সদস্য নির্বাচিত হয়েছিলেন। ২০১৬ সালে পানামা পেপার্সে তার নাম ছিলো।
নিলুফার জাফর অত্যন্ত মেধাবী ছাত্রী ছিলেন। তিনি সকল পরীক্ষায় সফল ভাবে কৃতকার্য হন। উচ্চতর শিক্ষায় তিনি কৃষিতে স্নাতক ডিগ্রী অর্জন করেন।
তিনি পেশায় গৃহিণী হলেও রাজনীতিতেও সক্রিয় ছিলেন। নির্বাচনী এলাকা নম্বর ২১৪, ফরিদপুর-৪ আসন থেকে নির্বাচিত হয়ে তিনি জাতীয় সংসদ সদস্য হন।
রুনা ইসলাম

রুনা ইসলাম (জন্ম: ১০ ডিসেম্বর, ১৯৭০) একজন বাংলাদেশী বংশোদ্ভূত লন্ডন ভিত্তিক ব্রিটিশ ভিজুয়াল শিল্পী ও চলচ্চিত্র নির্মাতা। তিনি ২০০৮ সালে টার্নার পুরস্কারের জন্য মনোনীত প্রার্থী ছিলেন। তিনি প্রধানত তার চলচ্চিত্রের কাজের জন্য পরিচিত।
রুনা ইসলাম বাংলাদেশের ঢাকা জেলায় জন্মগ্রহণ করেন এবং মাত্র তিন বছর বয়সে লন্ডনে স্থানান্তরিত হন। ১৯৯৭ থেকে ১৯৯৮ পর্যন্ত আমস্টারডামে তিনি "Rijksakademie van Beeldende Kunsten" আর্ট স্কুলে অধ্যয়নত ছিলেন। ১৯৯৯ সালে রুনা ইসলাম বিকশিত ইস্ট-ইন্টারন্যাশনাল প্রদর্শনীতে, যা পিটার ডইগ এবং রায় আরদিন দ্বারা নির্বাচন করা হয়েছিল। তিনি লন্ডনের রয়্যাল আর্ট অব কলেজে থেকে ২০০৪ সালে মাস্টার্স ডিগ্রী সম্পূর্ণ করেন।
রুনা ইসলাম জঁ-লুক গদারের মতো ইউরোপীয় শিল্পীদের দ্বারা অনুপ্রাণিত হয়েছেন।
২০০৮ সালে রুনা ইসলাম ২০০৮ টার্নার পুরস্কারের জন্য মনোনীত হয়েছিলেন।
সুজানা আনসার

সুজানা আনসার জন্ম ১৪ ফেব্রুয়ারি ১৯৭৮, একজন ইংরেজিভাষী সংগীতশিল্পী, অভিনেত্রী এবং টেলিভিশন উপস্থাপক। সুজানা বাংলাদেশ বংশোদ্ভূত ব্রিটিশ নাগরিক।
আনসার লন্ডনের লেটনে জন্মগ্রহণ করেন। তার বাবা মা অভিবাসী হয়ে বাংলাদেশ থেকে ইংল্যান্ড চলে যান। তার মাতা সৈয়েদা এস করিম একজন সমাজকর্মী এবং পিতা মোহাম্মাদ আন্সার উদ্দিন একজন চার্টার্ড অ্যাকাউন্ট্যান্ট এবং ব্যবসায়ী। দুই সন্তানের মধ্যে আনসার বড়। বেংগলি ইন্টারন্যাশনাল এর প্রতিষ্ঠাতাদের মধ্যে তার মা অন্যতম। তার ছোট ভাইয়ের নাম সৈয়দ সাদি আন্সার।
সুজানা উডফোর্ড গ্রীনে বেড়ে উঠেছেন। লেখাপড়া করেছেন উরসুলিন হাই স্কুলে এবং পরে ফরেস্ট স্কুল, ওয়ালথাস্ট য়ে। সে বিএসসি করেছেন গণিত এবং বিজনেস ফাইন্যান্সে লন্ডনের কুইন মেরি বিশ্ববিদ্যালয় এবং ইউনিভার্সিটি অভ লন্ডনের ওয়েস্টফিল্ড কলেজ থেকে। তিনি চার্টার্ড সার্টিফায়েড একাউন্টেন্ট এর কিছু অংশ পাশ করেছেন। 
সুজানার নানা-নানী, দাদা-দাদী মূলত ময়মনসিংহ, ব্রাম্মনবাড়িয়া এবং চাঁদপুরের অধিবাসী হলেও বর্তমানে ঢাকায় স্থায়ীভাবে বসবাস করেন। তার আন্টি দীপু মণি বাংলাদেশ সরকারের সাবেক পররাষ্ট্র মন্ত্রী ছিলেন।
পাঁচ বছর বয়স থেকে সুজানা গান করছেন। প্রথম সংগীত শিক্ষক গুলাব মুঘল চৌধুরীর কাছে তিনি হারমোনিয়াম শেখেন।
শেলিনা বেগম

শেলিনা বেগম (জন্ম ২৭ ডিসেম্বর ১৯৭৯) একজন সাংবাদিক, এশিয়ান নিউজের সম্পাদক এবং ম্যানচেস্টার ইভিনিং নিউজের চিফ বিজনেস রিপোর্টার।
শেলিনা বেগম যুক্তরাজ্যের বৃহত্তর ম্যানচেস্টারের রচডেলে জন্মগ্রহণ করেন। পড়াশোনা শুরু ফলিং পার্ক হাই স্কুল থেকে। এ লেভেল করেছেন হপউড হল কলেজে ইংরেজি, সমাজবিজ্ঞান ও ধর্মীয় শিক্ষা বিষয়ে।
তিনি এশিয়ান নিউজে জুনিয়র রিপোর্টার হিসেবে কাজ করাকালীন সিটি অফ লিভারপুল কলেজের ন্যাশনাল কাউন্সিল ফর দ্যা ট্রেনিং অফ জার্নালিস্ট (এনসিটিজে) থেকে কোর্স করেন।
মাত্র ১৯ বছর বয়সে কোন সাংবাদিকতার প্রশিক্ষণ ছাড়াই ১৯৯৯ সালের সেপ্টেম্বরে তিনি এশিয়ান নিউজে যোগ দেন। শিক্ষানবিশ সাংবাদিক হিসেবে শুরু করে থেকে শুরু করে চিফ রিপোর্টার পর্যন্ত হয়েছেন তিনি। পত্রিকার প্রথম পাতার এক্সক্লুসিভসহ এশিয়ান নিউজের ওয়েবসাইটের দায়িত্বও তিনি নিয়েছেন যার জন্য ২০০৪ সালে গার্ডিয়ান মিডিয়া গ্রুপের সেরা ওয়েবসাইটের তকমা জিতে নেন।
২০০৭ সালে ২৭ বছর বয়সে তিনি এশিয়ান নিউজের সম্পাদক হিসেবে নিযুক্ত হন। তিনি রচডেলে বাংলাদেশী এসোসিয়েশন কমিউনিটি প্রকল্পের কার্যনির্বাহী পর্ষদের প্রথম নারী সদস্য। তাকে লিঙ্গ / জাতি সমতা নিয়ে কাজ করে ইউরোপীয় ইউনিয়নের (ইইউ) প্রচারণায় ১০০ জন রোল মডেলের একজন হিসেবে নির্বাচিত করা হয়। তিনি কাশ্মীরের ভুমিকম্পসহ আরও বিশেষ খবরের জন্য পুরস্কারও পেয়েছেন।
ইংরেজি বাংলায় পারদর্শী শেলিনা বেগম উর্দু ও হিন্দিও বোঝেন। তিনি ব্রিটিশ বাংলাদেশী মুসলিম। বর্ণবাদ বিরোধী প্রচারণায়ও অংশ নিয়েছেন।
মাধুর্য্য বোরা

মাধুর্য বোরা ভারতের একজন অসমীয়া ট্রায়েথলন খেলোয়াড়। ২০১৩ সালে তিনি দক্ষিণ এশীয় ট্রায়েথলন চ্যাম্পিয়নশিপে রৌপ্য পদক অর্জন করেন।
স্কুলের সময় থেকেই তিনি বিভিন্ন দৌড় প্রতিযোগিতায় অংশগ্রহণ করেন। ২০০০ সালে ২০ বছর বয়সে তিনি প্রথমবার আনুষ্ঠানিক ট্রায়েথলন প্রতিযোগিতায় অংশগ্রহণ করেন। ২০০০ সাল থেকে তিনি একাদিক্রমে ১০ বছর অসমের রাজ্যিক চ্যাম্পিয়ন হয়ে ছিলেন। ২০০৯ সাল থেকে তিনি উন্নত প্রশিক্ষণের কারণে ব্যাঙ্গালোরে থাকতে শুরু করেন। ২০১২ সালের জাতীয় ট্রায়েথলন চ্যাম্পিয়নশীপে তিনি পদক অর্জন করেন। ২০১৩ সালে দক্ষিণ এশীয় ট্রায়েথলন চ্যাম্পিয়নশীপে রৌপ্য পদক লাভ করতে সক্ষম হন। তার সর্বোত্তম প্রদর্শন হল ১০কে শিতানে ৩৭ ও হাফ মারাথন শিতানে ১:২৭:২৬ (কাবেরী ট্রেইল মারাথন)।
২০১৩
২০১২
২০০০-২০০৯
মঞ্জু বরা

মঞ্জু বোরা আসামের একজন যশস্বী চলচ্চিত্র পরিচালক ও গল্পকার৷ তিনি উৎকৃষ্ট চলচ্চিত্র পরিচালনার জন্য ইতোমধ্যে বহুসংখ্যক রাষ্ট্রীয় ও আন্তর্জাতিক পুরস্কার লাভ করেছেন৷ এছাড়াও তিনি ইণ্ডিয়ান প্যানেরোমা, এই এফ এফ আই, ২০০৭, দশম মামি আন্তর্জাতিক চলচ্চিত্র উৎসব ২০০৮, থার্ড আই সপ্তম এশিয়ান চলচ্চিত্র উৎসব মুম্বাই ২০০৮, ৫৫তম জাতীয় চলচ্চিত্র পুরস্কার ২০০৭ দিল্লি (ফীচার্ড চলচ্চিত্র) ইত্যাদিতে জুরি মেম্বার হিসাবে অবদান রেখেছেন।
ম্ঞ্জু বোরা তার প্রথম চলচ্চিত্র "বৈভব"-এ ১৯৯৯ সালে চলচ্চিত্র পরিচালক রূপে আত্মপ্রকাশ করেন৷ এই চলচ্চিত্রটি ২০০০ সালে অনুষ্ঠিত হওয়া ৪৭ তম জাতীয় চলচ্চিত্র উৎসবে বিচারক মণ্ডলীর বিশেষ পুরস্কার (জুরিস স্পেশাল মেনশান) লাভ করতে সক্ষম হয়৷ এছাড়া বৈভবের জন্য মঞ্জু বোরা চেন্নাইতে ১৯৯৯ সালে গ'লাপুড়ি শ্রীনিবাস শ্রেষ্ঠ নবীন পরিচালক পুরস্কার লাভ করেন৷
পরবর্তীকালে মঞ্জু বোরা "অন্য এক যাত্রা" (২০০১), "আকাশীতরার কথারে" (২০০২), "লাজ" (২০০৪), "জয়মতী" (২০০৬), "আই ক'ত নাই" ইত্যাদি চলচ্চিত্র পরিচালনা করেন৷
নাদিয়া হোসেন

নাদিয়া হুসাইন খান (, জন্ম ১১ জানুয়ারি ১৯৭৯) হলেন একজন পাকিস্তানি টেলিভিশন অভিনেত্রী, উপস্থাপিকা, সুপার মডেল, উদ্যোক্তা এবং ফ্যাশন ডিজাইনার। তিনি পাকিস্তানের প্রথম সুপার মডেলদের একজন হিসেবে স্বীকৃত।
নাদিয়া হুসাইন যুক্তরাজ্যের লন্ডনে জন্মগ্রহণ করেন। চার বছর বয়সে তিনি করাচিতে চলে আসেন। এ-লেভেল সম্পন্ন করার, ২০০০ সালে তিনি মডেলিংয়ের মাধ্যমে তার কর্মজীবন শুরু করেন। সেই সময় মাত্র ২০ বছর বয়সে তিনি লখানি সিল্ক মিলসের একটি মডেলিং শ্যুটে অংশ নেন। তিনি একমাত্র পাকিস্তানি মডেল যিনি সারায়েভো ফ্যাশন সপ্তাহে অংশ নেওয়ার জন্য নির্বাচিত হয়েছিলেন। অভিনেত্রী হিসেবে তিনি বিভিন্ন নাটকে কাজ করেছেন। তিনি একজন দন্ত চিকিৎসক, এছাড়াও একটি সেলুনের মালিক এবং ফেটিশ নামে তার নিজস্ব লন সংগ্রহ এবং জুতো কোম্পানি আছে।
হুসেন ২০০৪ সালে ব্যাংকার আতিফ খানের সাথে ২৪ বছর বয়সে বিবাহবন্ধনে অবদ্ধ হন। তাঁদের চার সন্তান রয়েছে।
মনিকা ইউনূস

মনিকা ইউনূস (জন্ম: ১৯৭৯) একজন বাংলাদেশী বংশোদ্ভুত মার্কিন সোপ্রানো সঙ্গীত শিল্পী, যিনি বিখ্যাত অপেরা দল নিউ ইয়র্ক মেট্রোপলিটান অপেরাসহ বিভিন্ন অপেরা এবং সঙ্গীতদলের সাথে সঙ্গীত পরিবেশন করে থাকেন। তিনি বাংলাদেশী সামাজিক উদ্যোক্তা, ব্যাংকার, নোবেল বিজয়ী অর্থনীতিবিদ এবং বাংলাদেশ সরকারের প্রধান উপদেষ্টা মুহাম্মদ ইউনূসের কন্যা। যুক্তরাষ্ট্রের দৈনিক পত্রিকা, দ্য নিউইয়র্ক টাইমস, চার্লসটন সিটি পেপার এবং পাম বিচ ডেইলি নিউজ তার কণ্ঠের ভূয়সী প্রশংসা করেছে।
মনিকা ইউনূস ১৯৭৯ সালে বাংলাদেশের চট্টগ্রামে জন্মগ্রহণ করেন। তিনি শান্তিতে নোবেল পুরস্কার বিজয়ী বাংলাদেশী অর্থনীতিবিদ ড. মুহাম্মদ ইউনূস এবং তার তৎকালীন স্ত্রী রাশিয়ান বংশোদ্ভুত ভেরা ফরস্তেনকো-এর কন্যা। মনিকার মা যুক্তরাষ্ট্রের নিউ জার্সিতে বসবাসকারী রাশিয়ান অভিবাসীর কন্যা ছিলেন। ১৯৬৭ সালে ভ্যানডারবিল্ট বিশ্ববিদ্যালয়ে অধ্যয়ন করার সময় মুহাম্মদ ইউনুসের সাথে তার পরিচয় হয় এবং ১৯৭০ সালে তারা বিবাহবন্ধনে আবদ্ধ হন। মনিকার জন্মের কিছুদিনের মধ্যেই তার পিতামাতার বিচ্ছেদ ঘটে এবং মনিকার মা মনিকাকে নিয়ে আমেরিকায় তার নিজের বাবা-মায়ের সাথে বসবাস করার জন্য ফিরে যান।
২০০৯ সালে মনিকা ইউনূস এবং ব্র্যান্ডন ম্যাকরিনল্ডস ট্রেন্টনের সেন্ট ভ্লাদিমির অর্থোডক্স চার্চে বিয়ে করেন।
মমতাজ হুসেইন (আইনজীবী)

মমতাজ হোসেন একজন ইংরেজ উকিল এবং রেডিও উপস্থাপক। তিনি RedShift রেডিও তে Health and Healing with Mumtaz নামের অনুষ্ঠান করেন। এই অনুষ্ঠানের জন্যই তিনি বেশি পরিচিত।
কিশোর মমতাজ হোসেন আশা করতেন বড় হয়ে একজন ডাক্তার অথবা আইনজীবী হবেন।  তিনি নিজের ছেলেবেলা সম্পর্কে বর্ণনা করেছেন 'বিচক্ষণ, একাডেমিক কঠোর পরিশ্রমী শান্ত কন্যা এবং চার ভাইবোনের মধ্যে সবচেয়ে বড়" হিসেবে। তার পরিবার অনেক শিক্ষা সচেতন ছিলো। তিনি চাইলেন বিশ্ববিদ্যালয়ে আইন বিভাগে ভর্তি হতে। তার মা-বাবা এ প্রস্তাব মেনে নিলেন। তিনি নিজের যোগ্যতায় পড়াশোনা করে স্নাতক ডিগ্রী অর্জন করেন।
তিনি একটি মুসলিম পরিবারে জন্মগ্রহণ করেন। তার বাবা ১৫ বা ১৬ বছর বয়সে যুক্তরাজ্য তে চলে যান। যখন মমতাজ হোসেনের জন্ম হয়,তখন তার মায়ের বয়স ছিলো মাত্র ১৯ বছর। তার মা ছিলেন একজন শিল্পী আছে,যার কাজ প্রদর্শিত হয়েছে রয়েল অ্যাকাডেমি অব আর্ট এ।
তিনি একজন পাকিস্তানি-ইরানি বংশদ্ভুত ছেলেকে বিয়ে করেন। তার একজন মেয়ে, ইয়াসমিন (জন্ম ১৯৯৪) এবং এক ছেলে, জাহান (জন্ম ১৯৯৬) আছে। ১৯৯৮ সালে তিনি তার স্বামীকে তালাক দেন। 
১৯৯২ সালে তিনি আইনজীবী হিসেবে নিজের যোগ্যতা প্রমাণ করেন। তিনি পারিবারিক আইন, বাণিজ্যিক, সিভিল মোকদ্দমা, ইচ্ছা, অপরাধ এবং ব্যক্তিগত আঘাত ইত্যাদি নিয়ে কাজ করতেন। তারপর তিনি Parabis গ্রুপ এ চলে যান এবং ব্যক্তিগত আঘাত ডিপার্টমেন্ট এ ম্যানেজার হিসেবে কাজ করেন।
অভিনয় এবং মডেলিং এ কিছু সময় কাজ করার পর, তিনি  সিভিল আইনের উপর দৃষ্টি নিবদ্ধ করেন। তার দুই সন্তান জন্ম হলে তিনি কর্মজীবন থেকে কিছুদিনের জন্য অবসরে যান। এরপর আবার ফিরে এসে তার কাজে যোগ দান করেন।
২০১০ সালে মমতাজ হোসেন তার আইনি অনুশীলন প্রায় চার বছর পর বন্ধ রাখেন। তারপর স্থানীয় রেডিও তে শো করা শুরু করেন। রেডশিট রেডীওতে তার অনুষ্ঠান Health and Healing with Mumtaz প্রচন্ড জনপ্রিয়তা লাভ করে।. একই বছর তিনি মিডিয়া ও সম্প্রচার এরিনা তে ব্যবসা উন্নয়নের কাজ শুরু করেন।
২০১২ সালের অক্টোবর মাসে তিনি Pannone এ যোগ দেন।  তিনি কানেক্ট টু ল'র একজন উকিল এবং বিজনেস ডেভেলপমেন্ট ম্যানেজার হিসেবে কাজ করেন।
২০১১ সালে মমতাজ হোসেন ম্যানচেস্টারে অন্যের ওপর প্রভাব রাখতে পারে এমন নির্বাচিত সেরা ৫০ জন নারীর মধ্যে ছিলেন।
মমতাজ হোসেন ছিলেন একজন একক মা, তিনি লন্ডন এবং ম্যানচেস্টারে বসবাস করতেন এবং সেখানেই কাজ করতেন।
মমতাজ হোসেন ১৫-১৬ বছর বয়সী মেয়েদের পরামর্শ দিতেন।
মোনালিসা বরুয়া মেহতা

মোনালিসা বরুয়া মেহতা () হলেন অসমের একজন টেবিল টেনিস খেলোয়াড়। ১৯৮৭ সালে তিনি অর্জুন পুরস্কার লাভ করেন। অর্জুন পুরস্কারে সম্মানিত মোনালিসা হলেন দ্বিতীয় অসমীয়া ও একমাত্র অসমীয়া মহিলা৷ তিনি পূর্বের ন্যাশনাল টেবিল টেনিস বিজয়ী কমলেশ মেহতার সাথে বিবাহ সূত্রে আবদ্ধ হন।
তিনি ১২ বার অসম রাজ্যিক চ্যাম্পিয়ন খেতাব দখল করেছিলেন৷ মোনালিসা ১৯৮৬ সালের সিউল এশিয়ান গেমসে ভারতকে প্রতিনিধিত্ব করেছিলেন৷
তিনি গুয়াহাটির সেন্ট মেরীজ কনভেন্ট স্কুল ও কটন কলেজের থেকে শিক্ষা গ্রহণ করেছিলেন৷ বর্তমানে তিনি মুম্বাই নিবাসী ও অয়েল ইন্ডিয়াতে কর্মরত একজন কর্মচারী।
খোদেজা খাতুন

খোদেজা খাতুন (১৫ আগস্ট ১৯১৭ - ৩ ফেব্রুয়ারি ১৯৯০) একজন বাংলাদেশী শিক্ষাবিদ, লেখক ও সমাজ কর্মী।
১৯৩৯ সালে খোদেজা ঢাকা বিশ্ববিদ্যালয় থেকে বাংলা সাহিত্যে মাস্টার্স ডিগ্রী লাভ করেন। তিনি বাংলার দ্বিতীয় মুসলিম নারী হিসেবে উক্ত ডিগ্রী লাভ করেন। ১৯৪১ সালে কোলকাতার লেডি ব্রাবোর্নি কলেজে প্রভাষক হিসেবে তিনি তার কর্মজীবন শুরু করেন। ভারত বিভাগের পরে ১৯৪৭ সালে তিনি ঢাকায় চলে আসেন। 
১৯৬০ সাল থেকে তিনি ইডেন কলেজের অধ্যাপক হিসেবে দায়িত্ব পালন করেন। সেখানে আট বছর কাজ করে রাজশাহীতে চলে আসেন। সেখানে রাজশাহী সরকারী মহিলা কলেজের প্রিন্সিপাল হিসেবে চার বছর কাজ করেন।
জোবেদা খানম

জোবেদা খানম (৫ মার্চ ১৯২০ – ২৬ জানুয়ারি ১৯৮৯) বাংলাদেশের একজন শিক্ষাবিদ এবং সাংস্কৃতিক ব্যক্তিত্ব ছিলেন। তিনি বাংলাদেশ শিশু একাডেমীর প্রথম পরিচালক এবং চেয়ারপার্সন হিসেবে দায়িত্ব পালন করেন। এছাড়াও বাংলাদেশ মহিলা সমিতির ভাইস চেয়ারপারসন এবং চেয়ারপার্সন ছিলেন।
জোবেদা খানম ১৯২০ সালের ৫ মার্চ কুষ্টিয়া শহরের আজহারবাগে জন্মগ্রহণ করেন। তার বাবার নাম খন্দকার আজহারুল ইসলাম। তিনি পেশায় স্কুল পরিদর্শক ছিলেন। তিনি তার প্রাথমিক শিক্ষা শুরু করেন তার বাড়িতে গৃহশিক্ষকের কাছে। বিয়ে করার পর তিনি কলকাতা শহরে চলে যান। যেখানে তিনি ম্যাট্রিক, আইএ এবং বিটি পরীক্ষায় পাশ করেন। এরপর ঢাকা বিশ্ববিদ্যালয় থেকে ১৯৫০ সালে মাস্টার্স ডিগ্রী অর্জন করেন।
জোবেদা খানম বিভিন্ন ঘরানার উপন্যাস, ছোট গল্প, নাটক ও কিশোর সাহিত্য লিখেছেন।
জোবেদা আলী

জোবেদা বেগম আলী (৭ জানুয়ারী ১৯৭৫ - ৮ এপ্রিল ২০২০ ) ছিলেন একজন ইংরেজ ব্যবসায়ী, সামাজিক উদ্যোক্তা, তথ্যচিত্র নির্মাতা এবং থ্রি সিস্টার্স কেয়ারের প্রধান নির্বাহী। 
আলি এবং তার ছোট বোন বেড়ে ওঠেন টাওয়ার হ্যামলেট্‌স, লন্ডন, ইংল্যান্ড। তার পৈত্রিক নিবাস হল মেহেরপুর, সিলেট বিভাগ, বাংলাদেশ।
আলি টাওয়ার হ্যামলেটস কলেজ থেকে এ-লেভেলে তিনটি গ্রেড অর্জন করেছে। ১৯৯৬ সালে, আলী কেমব্রিজের ট্রিনিটি কলেজ থেকে ভারতীয় ও আফ্রিকান ইতিহাসে বিএ অনার্স ডিগ্রি অর্জন করেন। ২০০০ সালে, তিনি ইতিহাসে এমএ সম্পন্ন করেন এবং ২০০৪ সালে, তিনি কেমব্রিজ বিশ্ববিদ্যালয় থেকে বিশ্ব বাণিজ্য ও উন্নয়ন বিষয়ে এমএ সম্পন্ন করেন। 
তিনি একজন মুসলিম এবং নারীবাদ কন্ঠস্বর ।
নলিনী দাশ (লেখিকা)

নলিনী দাশ (৫ আগস্ট,১৯১৬ - ২৬ মার্চ ১৯৯৩) বিংশ শতাব্দীরে মধ্য পর্যায়ের একজন বাঙালি সাহিত্যিক। তিনি সত্যজিৎ রায় সম্পাদিত সন্দেশ শিশুপত্রিকার সম্পাদনার সঙ্গে যুক্ত ছিলেন। তিনি গোয়েন্দা গন্ডালু সিরিজের প্রচুর গল্প লিখেছিলেন যা জনপ্রিয় শিশুসাহিত্য।
১৯১৬ খ্রিস্টাব্দের ৫ আগস্ট জন্ম হয় নলিনী দাশের। তাঁর পিতা অরুণকুমার চক্রবর্তী এবং মাতা বাংলা শিশুসাহিত্যের অন্যতম জনক উপেন্দ্র কিশোর রায়চৌধুরীর কন্যা পুণ্যলতা রায়চৌধুরী। কবি জীবনানন্দ দাশের কনিষ্ঠ ভ্রাতা অশোকানন্দ দাশের সঙ্গে ১৯৪৩ খ্রিস্টাব্দে তিনি পরিণয় সূত্রে আবদ্ধ হন। তাঁর মাতৃকূলের শিশু সাহিত্যে এক কিংবদন্তীসম ভূমিকা। বড়মাসি সুখলতা রাও, বড়মামা সুকুমার রায়, মা পুণ্যলতাও লেখালেখি করেছেন, মামাতো ভাই সত্যজিৎ রায়।
নলিনী দাশ ১৯৩২ খ্রিস্টাব্দে ব্রাহ্ম বালিকা শিক্ষালয় থেকে ম্যাট্রিকুলেশন পাস করেন। পরবর্তীতে ডায়োপেশন কলেজ থেকে ১৯৩৪ সালে আই.এ স্কটিশচার্চ কলেজ থেকে দর্শনে অনার্স সহ বি.এ. পরীক্ষায় ১ম স্থান অধিকার করে ২টি রৌপ্যপদক, ৮টি স্বর্ণ পদক প্রাপ্তা, জুবিলি স্কলারশিপ ও ঈশান স্কলারশিপ প্রাপ্তা দর্শনশাস্ত্রে ১৯৩৮ সালে ১ম শ্রেণীতে এম.এ উত্তীর্ণ হন। 
কয়েকমাস ভিক্টোরিয়া ইন্সটিটিউসনের শিক্ষিকা করে নলিনী দাশ পরে বেথুন কলেজের অধ্যাপিকা হিসেবে কাজ করেন। সরকারী বৃত্তি লাভ করে ১৯৪৫-১৯৪৬ সাল পর্যন্ত ইংল্যান্ডে ফ্রোবের ট্রেনিং প্রাপ্ত হন তিনি। পোষ্ট গ্রাজুয়েট্ বেসিক ট্রেনিং কলেজ ১৯৪৯ সালে ও ডেভিড্ হেয়ার ট্রেনিং কলেজের ১৯৫১ সালে সহাধ্যক্ষা, ইন্সটিটিউট্ অফ্ এডুকেশন র্ফউইমেন ১৯৫৪-১৯৬৮ সাল পর্যন্ত অধ্যক্ষা এবং বেথুন কলেজের ১৯৬৮-১৯৭৪ সাল পর্যন্ত অধ্যক্ষা হিসেবে দায়িত্ব পালন করেন নলিনী দাশ। পরে ১৯৭৪ সালে অবসর গ্রহণ করেন।
বিশিষ্ট শিক্ষাব্রতী হিসাবে রাজ্য পুরস্কার প্রাপ্তা (৫/৯/১৯৭৫)। ‘রাজা রামমোহন রায়’ সম্পর্কে লীলা বক্তৃতাদান (১৯৭৪)। কলিকাতা ও পরে রবীন্দ্রভারতী বিশ্ববিদ্যালয় কাউনসিলের সভ্যা, হায়ার এডুকেশন কমিশন, কলেজ সার্ভিস কমিশন ইত্যাদির সঙ্গে যুক্তা। সমাজকল্যাণ ও শিশুকল্যানমূলক বিভিন্ন সংস্থার সঙ্গে যুক্তা। ১৯৬৪ থেকে সন্দেশ পত্রিকার সঙ্গে যুক্তা। যুগ্ম সম্পাদিকাঃ সন্দেশ (লীলা মজুমদার ও সত্যজিৎ রায়ের সঙ্গে), শ্রাবণী (কল্যাণী কার্লেকারের সঙ্গে), টিচার্স কোয়াটার্লি (ঐ)। 
প্রকাশিত গ্রন্থঃ রা-কা-যে-টে-না-পা (রামকানাই যেন টের না পায়) , উপন্যাস), হাস্য ও রহস্যের গল্প (গল্প সংকলন), বঙ্গম গড়ের রহস্য (উপন্যাস ও ১টি গল্প)। মধ্যরাতের ঘোড় সওয়ার (উপন্যাস), গোয়েন্দা গণ্ডালু।
তাসলিমা আখতার

তাসলিমা আখতার (জন্ম ১৯৭৪ সালে) একজন বাংলাদেশি শ্রমিক ও নারী অধিকারকর্মী এবং আলোকচিত্রী। ২০১৩ সালে রানা প্লাজা ধসের পর প্রামাণ্যচিত্র সংগ্রহকালে তিনি একজন নারী ও পুরুষের একে অন্যকে আলিঙ্গরত অবস্থায় মৃত্যুবরণ করা একটি চিত্র ধারণ করেন, যা এই ঘটনার ভয়াবহতার প্রতীকী ছবি হিসেবে সারা বিশ্বে পরিচিতি পায়।
তাসলিমা আখতার ১৯৭৪ সালে বাংলাদেশের ঢাকায় জন্মগ্রহণ করেন। তার ডাকনাম লিমা। তিনি পাঠশালা থেকে আলোকচিত্রে স্নাতক এবং ঢাকা বিশ্ববিদ্যালয় থেকে বিজ্ঞান ও জনপ্রশাসনে মাস্টার্স ও এম.ফিল ডিগ্রী অর্জন করেন। বিশ্ববিদ্যালয়ে পড়াকালীন তিনি বাংলাদেশ ছাত্র ফেডারেশনের একজন সদস্য ছিলেন ও পরবর্তীতে তিনি সংগঠনটির সভাপতি নির্বাচিত হন। ২০০৬-০৮ বাংলাদেশী রাজনৈতিক সংকট থেকে শিক্ষা নিয়ে তিনি তার আলোকচিত্রের মাধ্যমে বাংলাদেশের সমাজিক ও রাজনৈতিক বিষয়গুলো তুলে ধরার চেষ্টা করেন। ২০১২ সালে তাজরীন ফ্যাশন অগ্নিকাণ্ডের সময় যারা এ ঘটনার প্রামাণ্যচিত্র ধারণ করেছিলেন, তাসলিমা তাদের মধ্যে অন্যতম। তিনি বাংলাদেশের বেশ কিছু শহরে ও ভারতের নন্দীগ্রামে কয়েকটি প্রকল্পে কাজ করেন। তার কাজের স্বীকৃতিস্বরুপ তিনি ২০১০ সালে ম্যাগনাম ফাউন্ডেশনের বৃত্তি লাভ করেন। তার তোলা আলোকচিত্র বিশ্বের বেশ কিছু দেশে প্রদর্শিত হয়েছে।
তাসলিমা বর্তমানে পাঠশালার আলোকচিত্র সাংবাদিকতা বিভাগে শিক্ষকতা করছেন। তিনি নারীদের অধিকার নিয়ে কাজ করা বিপ্লবী নারী সংহতি ও বামপন্থী দল গণসংহতি আন্দোলনের একজন কর্মী। এছাড়াও তিনি বাংলাদেশ গার্মেন্ট শ্রমিক সংহতির সভা প্রধান হিসেবেও কাজ করছেন।
২০১৩ সালে রানা প্লাজা ধসে পড়ার পর পাঠশালা থেকে আখতার ও অন্যান্য আলোকচিত্রশিল্পীরা উদ্ধার কাজের পাশাপাশি মৃত ব্যক্তিদের জীবনী নথিভুক্ত করার চেষ্টা করে করছিলেন। পরবর্তীতে ঐ গল্পগুলো "চব্বিশ এপ্রিল: হাজার প্রাণের চিৎকার" শিরোনামের একটি বইয়ে প্রকাশ পায়। প্রকাশনাটি তাসলিমার গার্মেন্টস শ্রমিক ইউনিয়নের কাজ সম্পর্কিত ছিল। এই প্রক্রিয়ার সময়, তাসলিমা ভবনটি ধসে মারা যাওয়া একজন পুরুষ ও মহিলাকে চিত্রিত করেছিলেন, যারা একে অপরের সাথে আলিঙ্গনরত অবস্থায় ছিল। আখতার অনেক চেষ্টা সত্ত্বেও ছবিটির ব্যক্তিদের শনাক্ত করতে পারেননি। এই আলোকচিত্রটি "অনন্ত আলিঙ্গন", হাজার স্বপ্নের মৃত্যু, শেষ আলিঙ্গন হিসেবে পরিচিতি পায়। ছবিটি ঘটনার ভয়াবহতার প্রতীক হিসেবে ব্যাপকভাবে আলোচিত হয় ও বহু পুরস্কার লাভ করে। ভবন ধসের ঘটনায় ১১৩১ জন মৃত্যুবরণ করে। আলোকচিত্রটি অনলাইনেও যথেষ্ট সমালোচনা ও আলোচিত হয়, যার ফলে পোশাক শিল্প কারখানাগুলো উচ্চমান মজুরী ও সুরক্ষা ব্যবস্থা উন্নত করার চাপে পড়ে। আখতার বলেন, ‘আলোকচিত্রটি তার বিবেককে তাকে প্রায় সময় তাড়িয়ে বেড়ায়’।
তাসলিমা আখতার ব্যক্তিগত জীবনে গণসংহতি আন্দোলন নামের একটি বামপন্থী সংগঠনের প্রধান সমন্বয়ক জোনায়েদ সাকির সাথে বিবাহ বন্ধনে আবদ্ধ হন। তার পিতা ছিলেন অটোমোবাইল ও টেক্সটাইল ব্যবসায়ী সামসুল হুদা । তার মাতার নাম বেগম জীবুন্নেছা।